Gerrard fik sin debut for Englands seniorlandshold mod Ukraine i en 2-0 sejr den 31. maj 2000. Gerrard kom med til EM 2000 senere på året, men nåede kun at spille en kamp ved mesterskabet. England vandt kampen 1-0 over Tyskland, men røg alligevel ud af gruppespillet. Den 1. september 2001 scorede Gerrard sit første landsholdsmål i Englands 5-1 sejr over Tyskland i en kvalifikationskamp til VM 2002. Selvom England kvalificerede sig til slutrunden, måtte Gerrard trække sig fra truppen, grundet en lyskeskade han pådrog sig mod Ipswich Town i Liverpools sidste sæsonkamp.